
«Башҡортостан» гәзитендә эшләй. Шулай уҡ ижади эш менән дә була.
Айгиз Баймөхәмәтовтың хикәйәләре республика гәзит һәм журналдарында даими баҫылып килә, шуларҙың бер нисәһе өсөн ул «Аманат» журналы премияһына лайыҡ булды. 
2013 йылда йәш яҙыусының «Ҡалдырма, әсәй!» исемле повесы «Китап» нәшриәтендә донъя күрҙе. 
Шул уҡ йылда автор «Башҡортостан Республикаһының иң яҡшы башҡорт китабы» VIII республика конкурсының «Йыл асышы» номинацияһында еңеүсе тип табылды. 
2014 йылда был әҫәр Гөлфирә Ғәскәрова тәржемәһендә Өфөнөң «Инеш» нәшриәтендә рус телендә баҫылды.
2014 йылдың май аҙағында ун шағир һәм дүрт прозаиктан торған йәш авторҙарҙың ҙур бер төркөмө составында Айгиз Баймөхәмәтов тә Башҡортостан Республикаһы Яҙыусылар союзына ағза итеп ҡабул ителде. 
Айгиз Баймөхәмәтов — «Ҡалдырма, әсәй!» тигән тәүге повесы менән үк әҙәбиәткә ысын мәғәнәһендә «атылып» килеп инде тип әйтергә була. Был китап тиҙ арала тарала.
Уның руссаға тәржемәһе лә бик тиҙ һатылып бөтә.
Салауат Юлаев премияһы лауреаты, билдәле яҙыусы Таңсулпан Ғарипова, был повесҡа   ыңғай баһа биреп, «Башҡортостан» гәзитендә  ошолай тип яҙҙы: «Мин, проза өлкәһендә ҡәҙимге тәжрибә туплаған кеше, Айгиздең повесын тәнҡит күҙлегенән дә ентекләп уҡыным, бәйләнер урын тапманым. Повесть үҙенең дөрөҫлөгө, хатта әсе дөрөҫлөктө сағылдырыуы менән отошло».
Яҙыусының был повесы 2013—2014 йылдар өсөн бирелгән Шәйехзада Бабич исемендәге дәүләт республика йәштәр премияһына лайыҡ булды.
Айгиз Баймөхәмәтовтың «Ҡалдырма, әсәй!» автобиографик повесы,   әзербайжан, сыуаш, татар, ҡырғыҙ, ҡаҙаҡ, рус телдәренә тәржемә ителде.
Йәш яҙыусының «Әкиәтһеҙ бала саҡ» исемле икенсе китабы ла донъя күрҙе. Бында шул уҡ геройҙарҙың — балалар йортондағы  яҙмышы һүрәтләнә.
Был китап та рус теленә тәржемә ителде. («Детство без сказок».
Автор әйтеүенсә, «Әкиәтһеҙ бала саҡ» татар, ҡаҙаҡ һәм сыуаш телдәренә тәржемә ителә.
Авторҙың яңы китабы «Урам балалары»,  «Ҡыҙыҡ был тормош…» тип атала.

